หุ้นสหรัฐร่วง-น้ำมันบวกวิตกศก.สหรัฐ
หุ้นดาวโจนส์ปิดร่วง 121.41 จุด วิตกเศรษฐกิจสหรัฐ  น้ำมันไนเม็กซ์ ปรับขึ้น 0.65 ดอลล่าร์
9 พ.ย. 2555

หุ้นดาวโจนส์ปิดร่วง 121.41 จุด  วิตกเศรษฐกิจสหรัฐ  น้ำมันไนเม็กซ์ ปรับขึ้น 0.65 ดอลล่าร์
ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (8 พ.ย.) ซึ่งเป็นการร่วงลงต่อเนื่องจากเมื่อวันพุธที่ผ่านมา เนื่องจากนักลงทุนกระหน่ำขายหุ้นอย่างหนัก อันเป็นผลมาจากความวิตกกังวลที่ว่าสหรัฐจะไม่สามารถหลีกเลี่ยงภาวะหน้าผาการคลัง (fiscal cliff) ได้ ซึ่งความวิตกกังวลดังกล่าวได้บดบังปัจจัยบวกจากข้อมูลเศรษฐกิจที่แข็งแกร่งของสหรัฐ รวมถึงจำนวนคนว่างงานที่ปรับตัวลดลงในรอบสัปดาห์ที่แล้ว
ดัชนีเฉลี่ยอุตสาหกรรมดาวโจนส์ร่วงลง 121.41 จุด หรือ 0.94% ปิดที่ 12,811.32 จุด ดัชนี S&amp;P 500 ลดลง 17.02 จุด หรือ 1.22% ปิดที่ 1,377.51 จุด และดัชนี Nasdaq ร่วงลง 41.70 จุด หรือ 1.42% ปิดที่ 2,895.58 จุด
ทั้งนี้นักลงทุนยังคงวิตกกังวลว่าสหรัฐอาจจะไม่สามารถหลีกเลี่ยงปัญหาภาวะหน้าผาการคลัง หรือภาวะที่มาตรการปรับขึ้นภาษีและปรับลดงบรายจ่ายขนาด 6 แสนล้านดอลลาร์ของรัฐบาลสหรัฐจะเริ่มมีผลบังคับใช้ในต้นปีหน้า หากทำเนียบขาวไม่สามารถตกลงกับสภาคองเกรสได้
ด้าน ราคาน้ำมันดิบไลท์สวีท ตลาดไนเม็กซ์ สหรัฐ ส่งมอบเดือนธ.ค. ปรับตัวขึ้น 65 เซนต์ ปิดตลาดที่ 85.09  ดอลลาร์ต่อบาร์เรล ส่วนราคาน้ำมันดิบเบรนท์ ตลาดลอนดอน ส่งมอบเดือนธ.ค. ขยับขึ้น 43 เซนต์ ปิดตลาดที่ 107.25  ดอลลาร์ต่อบาร์เรล
ราคาน้ำมันดิบตลาดสหรัฐ ปิดเพิ่มขึ้น เนื่องจากนักลงทุนเข้ามาช้อนซื้อเก็งกำไร  หลังจากราคาน้ำมันดิบร่วงลงอย่างหนัก  ในการซื้อขายที่ตลาดนิวยอร์กเมื่อวานนี้ อันเป็นผลมาจากความวิตกกังวลเกี่ยวกับปัญหาภาวะหน้าผาการคลัง (fiscal cliff) ของสหรัฐ โดยสำนักงบประมาณแห่งสภาคองเกรสสหรัฐ (CBO) คาดว่า เศรษฐกิจสหรัฐจะหดตัวลง 0.5% ในปีหน้า หากสภาคองเกรส ไม่สามารถแก้ไขปัญหาภาวะหน้าผาการคลังได้